CELEX: 32012R1109
Language: lt
Date: 2012-11-23 00:00:00
Title: 2012 m. lapkričio 23 d. Komisijos įgyvendinimo reglamentas (ES) Nr. 1109/2012 dėl tam tikrų prekių klasifikavimo Kombinuotojoje nomenklatūroje

29.11.2012   
            
            
               LT
            
            
               Europos Sąjungos oficialusis leidinys
            
            
               L 329/3
            
         KOMISIJOS ĮGYVENDINIMO REGLAMENTAS (ES) Nr. 1109/2012
   2012 m. lapkričio 23 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
   kadangi:
   
               (1)
            
            
               siekiant užtikrinti, kad Reglamento (EEB) Nr. 2658/87 priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, kuri visiškai ar iš dalies parengta pagal Kombinuotąją nomenklatūrą arba kurioje ji papildomai detalizuojama atsižvelgiant į tarifų ir kitų su prekyba susijusių priemonių taikymo poreikius;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad šio reglamento nuostatų neatitinkančia valstybių narių muitinių suteikta privalomąja tarifine informacija apie prekių klasifikavimą Kombinuotojoje nomenklatūroje jos turėtojas galėtų remtis dar tris mėnesius, kaip nustatyta 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą (2), 12 straipsnio 6 dalyje;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Valstybių narių muitinių suteikta privalomąja tarifine informacija, neatitinkančia šio reglamento nuostatų, dar galima remtis tris mėnesius, kaip nustatyta Reglamento (EEB) Nr. 2913/92 12 straipsnio 6 dalyje.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. lapkričio 23 d.
      
         
            Komisijos vardu Pirmininko pavedimu
         
         Algirdas ŠEMETA
         
            Komisijos narys
         
      
   
   
      (1)  OL L 256, 1987 9 7, p. 1.
   
      (2)  OL L 302, 1992 10 19, p. 1.
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Elektroninis įtaisas (vadinamasis „krūvio sąsajos įtaiso (CCD) matricos vaizdo jutiklis“, CCD area image sensor), sumontuotas keraminiame korpuse su 60 išvadų ir sudarytas iš:
                  
                              —
                           
                           
                              3 krūvio sąsajos įtaiso (CCD) lustų, eilute išrikiuotų rentgeno spinduliams jautrioje aktyviojoje srityje, kurios matmenys apytiksliai 220 × 6 mm. Kiekvieną CCD lustą sudaro 1 536 × 128 pikselių, kurių dydis 48 × 48 μm,
                           
                        
                              —
                           
                           
                              3 optinių skaidulų plokštelių su scintiliatoriais, sumontuotų ant kiekvieno CCD lusto.
                           
                        Įtaiso išėjimas yra integriniai grandynai.
                  Įtaisas montuojamas rentgeno kamerose vaizdams generuoti. Optinių skaidulų plokštelės su scintiliatoriais rentgeno spindulius paverčia į matomą šviesą, kuri projektuojama ant CCD jutiklio. CCD jutiklis paverčia šviesą į elektrinį signalą, iš kurio formuojamas analoginis arba skaitmeninis vaizdas.
                  Įtaisas skirtas naudoti rentgenografijoje.
               
               
                  8529 90 92
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 2 pastabos b punktu bei KN kodus 8529, 8529 90 ir 8529 90 92 atitinkančiais prekių aprašymais.
                  Kadangi įtaisą sudaro keli komponentai, kaip antai: šviesai jautrūs elementai, integriniai grandynai ir optinių skaidulų plokštelės su scintiliatoriais, jis nepriskirtinas 8541 pozicijai kaip šviesai jautrus puslaidininkinis įtaisas.
                  Kadangi įtaisas skirtas naudoti vien tik arba daugiausia su skaitmenine rentgeno kamera, jis klasifikuotinas kaip 8525 80 19 subpozicijai priskiriamų televizijos kamerų dalis, priskiriant KN kodą 8529 90 92.